TRUE ลบ 3% โบรกแนะ “ถือ” ลุ้นโควิดคลี่คลายหนุนกำลังซื้อฟื้น
TRUE ลบกว่า 3% โบรกฯแนะ “ถือ” ราคาเป้าหมาย 3.42 บ. ลุ้นผลงานครึ่งปีหลังฟื้น หลังสถานการณ์โควิด-19 คลี่คลาย หนุนกำลังซื้อฟื้นตัว
TRUE ลบ 3% โบรกฯแนะ “ถือ” ราคาเป้าหมาย 3.42 บ. ลุ้นผลงานครึ่งปีหลังฟื้น หลังสถานการณ์โควิด-19 คลี่คลาย หนุนกำลังซื้อฟื้นตัว
23 ก.ย. 2564

ผู้สื่อข่าวรายงานว่า ราคาหุ้น บริษัท ทรู คอร์ปอเรชั่น จำกัด (มหาชน) หรือ TRUE ณ เวลา 10.29 น. อยู่ที่ระดับ 3.60 บาท ลบ 0.12 บาท หรือ 3.23% สูงสุดที่ระดับ 3.72 บาท ต่ำสุดที่ระดับ 3.54 บาท ด้วยมูลค่าการซื้อขาย 882.88 ล้านบาท

ด้านบริษัทหลักทรัพย์ คิงส์ฟอร์ด จำกัด (มหาชน) ระบุในบทวิเคราะห์ คาดบริษัทมีแนวโน้มลดช่วงขาดทุนที่สะสมมาจากครึ่งปีแรกกว่า -879.94 ล้านบาท ลงสู่ระดับ -142.72 ล้านบาท ในปีนี้ และคาดทยอยฟื้นตัวทำกำไรได้ในปี 2565 ที่ราว 1,380 ล้านบาท ทำให้ประเมินราคาด้วยวิธี EV/EBIDA เฉลี่ย 3 ปี 6.94 เท่า และลดการหัก -1.0 S.D. ใหม่เป็น -0.5 S.D จากคาดสถานการณ์โควิด-19 จะเริ่มดีขึ้นในช่วงหลังของปี พร้อมให้ราคาเป้าหมายปี 2564 ที่ระดับ 3.42 บาท
ทั้งนี้ หากการระบาดของ COVID-19 สิ้นสุดลงภายไตรมาส 3/64 บริษัทฯอาจฟื้นตัวได้ในช่วงปลายไตรมาส 3/64 ถึงช่วงไตรมาส 4/64 จากกำลังซื้อที่กลับมา กอปรเป็นโอกาสในการขายสินค้าและบริการอื่น เช่น ทรูไอดีพลัส ที่สามารถรับชมได้ทั้ง แพลตฟอร์มต่างๆ, ธุรกิจ Digital Solution ให้บริการเชื่อมต่ออุปกรณ์เซนเซอร์ Internet of Thinks (IoT) ซึ่งรวมถึงสินค้าใหม่ โดรนเพื่อใช้ทางการเกษตร หรือ ทรู โดรน และระบบ True Smart Energy Management, True Smart Living ที่ช่วยบริหารจัดการความปลอดภัยและลดค่าใช้จ่ายด้านพลังงาน
โดยทั้งธุรกิจหลักและธุรกิจใหม่จะมีโอกาสเติบโตได้ดีหากสามารถควบคุมโรคระบาดและเพิ่มสัดส่วนประชากรที่รับวัคซีนได้ จะทำให้ภาพรวมกำลังซื้อฟื้นตัวระหว่างนี้ ในไตรมาส 2/64 จะพบว่าแม้ต้นทุนด้านใบอนุญาตยังอยู่ในระดับสูง โดยบันทึกค่าเสื่อมและตัดจำหน่ายกว่า 11,066 ล้านบาท แต่ต้นทุนขายและบริการรวมลดจากไตรมาส 1/64 ที่ 25,450.52 ล้านบาท สู่ 23,656.43 ล้านบาท แสดงถึงการบริหารงานมีประสิทธิภาพมากขึ้น อันเป็นผลจากการพยายามลดต้นทุนส่วนอื่น
ขณะที่นักวิเคราะห์ บล.กรุงศรี ระบุในบทวิเคราะห์ ยังคงประมาณการปีนี้ไว้เท่าเดิมเนื่องจากผลการดำเนินงานในไตรมาส 3/64 อาจะแย่ลงจากไตรมาส 2/64 เพราะได้รับผลกระทบจาก COVID-19 กลับมาระบาดหนัก
อย่างไรก็ตาม ยังคงคำแนะนำถือ คงราคาเป้าหมายเอาไว้ที่ 3.10 บาท เนื่องจากยังไม่เห็นปัจจัยกระตุ้นที่มีนัยสำคัญที่จะช่วยขับเคลื่อนราคาหุ้นในระยะสั้น